สวัสวัสดีครับ คือผมล้มกระแทกพื้นเหล็กกลางคืน แต่เลือดไม่ออก แต่หัวจะโนนิดหน่อย วันต่อมาไปหา แล้วก็ X ray หัวให้ก็ปกติ 2-3วันต่อมา มีอาการมึนมึนหัว อยากทราบว่าเป็นอาการผิดปกติไหมครับ?
สวัสดีค่ะ การที่ล้มศีรษะกระแทกพื้น หรือคือการเกิดอุบัติเหตุต่อศีรษะนั้น แบ่งออกเป็น1. การบาดเจ็บที่ไม่รุนแรง อาจมีแผลฟกช้ำ (หรือที่เรียกว่าหัวโน) หรือแผลฉีกขาดเกิดขึ้นที่หนังศีรษะ มีเจ็บ ปวดหนังศีรษะ หรือปวดศีรษะ มึนศีรษะเล็กน้อย ซึ่งไม่ได้มีอันตรายร้ายแรงอะไร2. มีการบาดเจ็บรุนแรง จนมีความผิดปกติเกิดขึ้นในสมอง ได้แก่- สมองได้รับการกระทบกระเทือน ( brain concussion) ผู้ป่วยมักจะมีอาการหมดสติไปเพียงชั่วครู่ หรือบางรายอาจนานเป็นชั่วโมงๆ แต่จะไม่เกิน 24 ชั่วโมง เมื่อฟื้นแล้วจะรู้สึกมึนงง จำเหตุการณ์ที่เกิดขึ้นไม่ได้ อาจเป็นเพียงชั่วขณะหรือเป็นวัน- สมองฟกช้ำ (brain contusion) หรือสมองฉีกขาด (brain laceration) อาการคือจะหมดสติ หลังบาดเจ็บทันที แต่บางรายอาจเกิดขึ้นหลังบาดเจ็บใน 24-48 ชั่วโมง โดยอาจมีอาการอัมพาตครึ่งซีก กล้ามเนื้อแข็งเกร็ง ชัก เป็นต้น- เลือดออกในสมอง มักมีอาการปวดศีรษะ คลื่นไส้ อาเจียน ซึมลงเรื่อยๆ แขนขาเป็นอัมพาต ตัวเกร็ง ชีพจรเต้นช้า หายใจตื้นขัด ความดันเลือดสูง คอแข็ง รูม่านตาสองข้างไม่เท่ากัน ในรายที่เป็นเฉียบพลัน มักมีอาการเกิดขึ้นภายใน 24 ชั่วโมงบางรายอาจมีอาการเกิดขึ้นภายหลังได้รับบาดเจ็บ เป็นสัปดาห์หรือเป็นเดือนได้ โดยอาจมีอาการปวดศีรษะ ซึ่งเป็นบ่อยและรุนแรงขึ้นทุกที คลื่นไส้อาเจียน ซึม บุคลิกภาพเปลี่ยนแปลง ชักแบบโรคลมชักดังนั้น หากไม่ได้มีการสลบไป และเหตุการณ์ผ่านมา 2-3 วันแล้ว อีกทั้งแพทย์ได้ตรวจแล้ว ก็แสดงว่าไม่ได้มีการบาดเจ็บชนิดรุนแรงในสมองค่ะ ดังนั้น ก็ไม่ได้อันตรายอะไรสำหรับอาการมึนหัว หากไม่ได้เป็นตั้งแต่แรกที่เกิดอุบัติเหตุมา อาจไม่ได้เกี่ยวข้องกับอุบัติเหตุ แต่อาจเกิดจากสาเหตุอื่นๆ ก็ได้ค่ะ เช่น การนอนหลับพักผ่อนไม่เพียงพอ การมีความเครียด วิตกกังวล ร่างกายขาดน้ำ ใช้สายตามากไป เป็นต้น ดังนั้น ในเบื้องต้น ก็ควรดื่มน้ำเปล่ามากๆ และนอนหลับพักผ่อนให้เพียงพอ ไม่จ้องโทรศัพท์มือถือและคอมพิวเตอร์มากเกินไป เป็นต้น แต่หากอาการไม่ดีขึ้น ก็ควรไปพบแพทย์เพื่อรักษาค่ะ